પૌરાણિક કથા છે કે અજાણતાં જ ગણપતિનું શીશ કાપી નાખ્યા પછી પાર્વતીજીને પ્રસન્ન કરવા ભગવાન શિવજી તેમના પાર્ષદને શીશ શોધી લાવવા મોકલે છે. પાર્ષદ નજીકમાં જઇ હાથીનું મસ્તક લઇ આવે છે અને ધડ ઉપર તે મસ્તક મૂકતાં ગણપતિ સજીવન થાય છે. ગણપતિ ગજાનન બને છે. પુરાણોની ભાષા ભાવગર્ભિત તેમજ લક્ષણા અને રૂપકોથી ભરેલી હોય છે. બુદ્ધિશાળી પોતાની બુદ્ધિ કસી ભાવ ગર્ભિત અર્થ કાઢી આનંદ પામી શકે છે અને બાળક બુદ્ધિના વાર્તારૂપે તે વાંચીને આનંદ પામે છે.